Dunlop moet afgedankte werkers ná 7 jaar weer aanstel | Maroela Media
Die National Union of Metalworkers of South Africa (Numsa) het sy appèlsaak in die konstitusionele hof gewen oor die onregverdige afdanking van 65 werkers by Dunlop in KwaZulu-Natal in Augustus 2012.
Die uitspraak is Vrydag gelewer.
Op 22 Augustus 2012 het 200 werkers by Dunlop op 'n beskermde staking gegaan. Op die dag wat die staking begin het, het geweld ontstaan wat dwarsdeur die maand lange staking voortgeduur het. Nadat die staking beëindig is, het Dunlop die werknemers aan 'n dissiplinêre proses onderwerp en hulle is afgedank op grond van "wangedrag, geweld en intimidasie".
Phakamile Hlubi-Majola, Numsa se nasionale woordvoerder, sê in 'n verklaring die vakbond het die afdanking van 65 werkers betwis omdat dié werkers nie individueel geïdentifiseer was dat hulle aan die staking deelgeneem het nie en omdat hulle op grond van "afgeleide wangedrag" afgedank is.
"Dit word gedefinieer as 'n situasie waar die werknemer kennis dra van oortreding teen sy of haar werkgewer, maar versuim om hierdie inligting aan die werkgewer te kommunikeer. Dit is ook bekend as 'klik'," het Hlubi-Majola gesê.
Numsa het die saak deur bemiddeling geneem en die werkers is weer aangestel. Maar Dunlop was nie gelukkig met hierdie bevinding nie en het hom tot die arbeidshof gewend. Daar is die bemiddelingsbesluit omgekeer en die werkers afgedank.
"Numsa het by die arbeidsappèlhof teen die beslissing geappelleer omdat ons glo die besluit was onregverdig, maar ongelukkig het dié hof die uitspraak gehandhaaf. Ons is daarna na die konstitusionele hof waar ons, uiteindelik, ons appèl gewen het."
Die regters van die konstitusionele hof het bevind die verpligting om inligting bekend te maak kan nooit eensydig wees nie.
In die geskrewe uitspraak sê die regters die onus op 'n werknemer om sy werkgewer van oortredings in te lig, moet altyd vergesel word van wedersydse, gepaardgaande verpligting op die werkgewer om die werknemer se individuele regte te beskerm, waaronder die regverdige arbeidspraktyk van doeltreffende kollektiewe bedinging.
"In die konteks van die staking, sal die werkgewer se verpligting van goeder trou vereis dat hy ten minste die werknemers se veiligheid kan waarborg voordat hy van hulle verwag om na vore te kom met inligting of om hulself van skuld te onthef. Daar moet werklik besonder buitengewone omstandighede bestaan dat hierdie verpligting van goeder trou eenkant gewerp kan word ten gunste van 'n eensydige verpligting op die werknemer om na vore te kom met inligting."
Hlubi-Majola sê die uitspraak is 'n oorwinning vir Numsa-lede, asook alle werkers wat aan stakings deelneem.
"In terme van hierdie uitspraak kan werkgewers nie meer werkers net afdank omdat hulle weier om op hul kollegas te klik wanneer geweld tydens 'n staking ontstaan nie. Hierdie oorwinning beteken hulle kom nou in aanmerking om onmiddellik weer aangestel te word en kan sewe jaar se salarisse eis omdat hulle onregverdig afgedank is," sê hy.
Hoe in jou lewe dank mens iemand af as jy hom nie kan identifiseer nie? En as iemand klik moet daar mos nog steeds rostvaste bewyse wees teen die persoon wat jy afdank.
Die kans dat van die afgedankte werkers skuldig was, is myns insiens 99,9%
Tyd om pad te gee Dunlop. Laat hulle self hul motorbande maak van hout en draad.
Dit raak na Jiba se saak en nou hierdie saak duideliker dat daar n skroef los is by die konstitusionele hof. Hoor my lied dat die konstitusionele hof voorberei om ook uitspraak ten gunste van hoe profiel staatskapers te lewer!